Englannin maajoukkueessa Redknapp pelasi kaikkiaan 17 ottelua, joissa hän teki yhden maalin. Ensimmäisen A-maaottelunsa hän pelasi syksyllä 1995 Kolumbiaa vastaan. Ottelussa syntyi myös eräs Redknappin uran ikimuistosimmista hetkistä maajoukkueessa, kun Kolumbian maalivahti René Higuita torjui hänen kaukolaukauksensa "skorpionityylillä". Loukkaantumiset varjostivat merkittävällä tavalla myös Redknappin maajoukkueuraa. Vammojensa takia hän joutui jäämään pois niin 1998 Ranskan MM-kisoista kuin 2000 Hollannin ja Belgian EM-kisoistakin.